Document ID: 32002D0011

Id-Deċiżjoni tal-Kummissoni
tat-28 ta' Diċembru 2001
li tadotta l-lista ta' siti ta' importanza Komunitarja għar-reġjun bioġeografiku Makaroneżju, skond id-Direttiva tal-Kunsill 92/43/KEE
(innotifikata fid-dokument numru K(2001) 3998)
(2002/11/KE)
Il-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni ta' l-ambjenti naturali tal-fawna u l-flora selvaġġi [1], kif l-aħħar emendata bid-Direttiva 97/62/KE [2], u b'mod partikolari it-tielet subparagrafu ta' l-Artikolu 4(2) tagħha,
Billi:
(1) Il-listi tas-siti proposti bħala siti ta' importanza Komunitarja fit-tifsira ta' l-Artikolu 1 tad-Direttiva 92/43/KEE ġew trasmessi lill-Kummissjoni dwar ir-reġjun bioġeografiku Makaroneżjan, skond l-Artikolu 4(1) ta' din id-Direttiva. L-Istati Membri interessati, jiġifieri l-Portugall u Spanja, għaddew il-listi fit-28 ta' Novembru 1997 u l-11 ta' Ottubru rispettivament.
(2) Ir-reġjun bioġeografiku Makaroneżjan, kif riferit fl-Artikolu 1(ċ)(iii) tad-Direttiva 92/43/KEE, jikkomprendi l-arċipelaġi ta' l-Azores u l-Madeira (tal-Portugall) u l-Gżejjer Kanarji (ta' Spanja) fl-Oċjan Atlantiku.
(3) Il-listi tas-siti proposti kienu akkumpanjati b'tagħrif dwar kull sit, fornit mill-format tan-Natura 2000 stabbilit bid-Deċiżjoni tal-Kummissjoni 97/266/KE [3].
(4) Dan it-tagħrif jinkludi l-mappa l-iżjed riċenti tas-sit trasmessa mill-Istat Membru fil-kwistjoni, l-isem, il-lokazzjoni u l-kobor tas-sit, u l-informazzjoni maħruġa mill-applikazzjoni tal-kriterji speċifikati fl-Anness III (Stadju I) mad-Direttiva 92/43/KEE.
(5) Fuq il-bażi ta' l-abbozz tal-lista mfassla mill-Kummissjoni bi qbil ma' kull wieħed mill-Istati Membri nteressati, li jidentifika wkoll is-siti li jospitaw it-tipi ta' ambjenti naturali ta' prijorità jew l-ispeċji ta' prijorità, għandha tiġi adottata lista ta' siti magħżula bħala siti ta' importanza Komunitarja.
(6) Minħabba li l-għarfien dwar l-eżistenza u d-distribuzzjoni tat-tip ta' ambjent naturali deskritt bħala "Sikek" tissokta mhux kompletata, il-lista għandha tkun miftuħa għall-bdil fid-dawl ta' iktar żviluppi f'dan l-għarfien.
(7) Il-miżuri provvduti f'din id-Direttiva huma skond l-opinjoni tal-kumitat stabbilit bl-Artikolu 20 tad-Direttiva 92/43/KEE,
ADOTTAT DIN ID-DEĊIŻJONI:
Artikolu 1
Il-lista li qiegħda fl-Anness ma' din id-Deċiżjoni għandha tikkostitwixxi l-lista tas-siti ta' importanza Komunitarja għar-reġjun bijoġeoġrafiku Makaroneżjan kif provdut fit-tielet subparagrafu ta' l-Artikolu 4(2) tad-Direttiva 92/43/KEE.
Artikolu 2
Il-lista msemmija fl-Artikolu 1 għandha tkun bla ħsara għall-bdil, fid-dawl ta' iktar għarfien u riċerka, rigward it-tip ta' ambjent naturali deskritt bħala "Sikek" fil-kodiċi Nru 1170 tal-kategorija 11 ta' l-Anness I mad-Direttiva 92/43/KEE.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fit-28 ta' Diċembru 2001.

Labels: 18
20